**Φιλοσοφία –Σκοπιμότητα προγράμματος**

Ως ατύχημα ορίζεται "η σωματική βλάβη που προκύπτει από την οξεία έκθεση σε ενέργεια (μηχανική, θερμική, ηλεκτρική, χημική) σε βαθμό που ξεπερνά το όριο της φυσιολογικής ανοχής ή αλλιώς ως το αποτέλεσμα μιας έλλειψης ενός ή περισσότερων ζωτικών στοιχείων, όπως η θερμότητα και το οξυγόνο και που μπορεί να προκληθεί ακούσια ή εκούσια" (Hockenberry, J.M. & Wilson, D. 2011). Τα παιδικά ατυχήματα ταξινομούνται σε τρεις κατηγορίες: Στην πρώτη κατηγορία εντάσσονται τα ατυχήματα που συμβαίνουν στο σπίτι και στον περιβάλλοντα χώρο (πτώσεις, εισρόφηση ξένων σωμάτων, πνιγμός και πνιγμονή, εγκαύματα, ηλεκτροπληξίες, δηλητηριάσεις), στη δεύτερη κατηγορία εντάσσονται τα ατυχήματα που συμβαίνουν έξω από το σπίτι (τροχαία ατυχήματα αθλητικά ατυχήματα στο σχολείο στην παιδική χαρά και παιδότοπους) και στην τρίτη εντάσσονται τα μη ταξινομήσιμα ατυχήματα, όπως τα περιβαλλοντικά (πυρκαγιές, σεισμοί, πλημμύρες), η βία και η κακοποίηση, οι αυτοκτονίες (Τσουμάκας, 2006).

Ειδικότερα, τα ατυχήματα στο σπίτι είναι συχνό φαινόμενο στα παιδιά προσχολικής ηλικίας. Η αυξημένη συχνότητα των παιδικών ατυχημάτων οφείλεται στις ιδιαιτερότητες της παιδικής ηλικίας, όπως περιέργεια, έμφυτη λαχτάρα των παιδιών για μάθηση και εξερεύνηση, μικρή αντίληψη του κινδύνου κ.ά., με πιο κοινά ατυχήματα τις πτώσεις, τα εγκαύματα και τις δηλητηριάσεις. Τα περισσότερα παιδιά έχουν βιώσει τέτοιες εμπειρίες και ο σκοπός του προγράμματος είναι η ευαισθητοποίηση και η ενημέρωσή τους σχετικά με τους τρόπους πρόληψης και αντιμετώπισης των παιδικών ατυχημάτων στον χώρο του σπιτιού.

Πρόληψη ατυχημάτων δεν σημαίνει “φοβάμαι τα πάντα”, σημαίνει “σκέφτομαι πριν κάνω κάτι, για να αποφύγω ένα ατύχημα” [https://m.naftemporiki.gr/story/1683553- 21-1-2021](https://m.naftemporiki.gr/story/1683553-%2021-1-2021). Όσον αφορά στα μέτρα πρόληψης, απαιτείται να είναι αυξημένα με προέχον το μέτρο της παθητικής ασφάλειας, δηλαδή το ασφαλές περιβάλλον, ανεξάρτητα από τη συμπεριφορά του παιδιού (Πετρίδου, 2005), ώστε να αποτρέπονται ατυχήματα και τραυματισμοί. Όσο πιο καλά οργανωμένο είναι το περιβάλλον στο οποίο ζουν τα παιδιά, τόσο ενισχύεται η ανεξαρτησία και η ασφάλειά τους, καθώς και οι οικογενειακές σχέσεις. Συνεπώς, η καλή οργάνωση του σπιτιού και η σωστή εκπαίδευση των παιδιών θα βοηθήσει σημαντικά στην πρόληψη και συνεπώς στον περιορισμό των παιδικών ατυχημάτων στο σπίτι.

**Στόχοι του προγράμματος εργαστηρίων**

Στο τέλος της εφαρμογής του προγράμματος δεξιοτήτων οι μαθητές/τριες θα μπορούν να:

• Αναγνωρίζουν τις επικίνδυνες συμπεριφορές στο σπίτι, τους τρόπους

προστασίας, καθώς και τους κανόνες ασφαλείας (γνώσεις)

• Να αυτορρυθμίζουν τη συμπεριφορά τους (δεξιότητες)

• Να αναπτύξουν υπευθυνότητα (στάσεις).